БЕОГРАД је и званично одговорио косовском министру спољних послова Хашиму Тачију да је за њим расписана потерница и да ће бити ухапшен ако дође у Београд - сазнају "Новости".

Званични захтев Приштине да се одобри Тачијева посета стигао је у Србију у недељу, а у складу са Бриселским споразумом упућен је преко нашег официра за везу Дејана Павићевића, који је одмах о томе обавестио све надлежне институције.

- Сви грађани Србије једнаки су пред законом. Узимајући у обзир наш правни систем и чињеницу да је пресуда Тачију правно обавезујућа, он би био задржан при првом контакту са било којом службом надлежном за спровођење закона и изведен пред надлежни суд - кажу у Канцеларији за КиМ.

Тачи је 11. јула 1997. осуђен у одсуству пред Окружним судом у Приштини на 10 година затвора, а пресуду је 12. марта 1999. године потврдио Врховни суд Србије.

Премијер Александар Вучић данас је још једном поновио да ће, у случају да косовски министар дође, бити поштован закон и да ће Тачи бити ухапшен.

ГСП: ПЛАЋАЈУ ВОЖЊУ ПО ЦЕНОВНИКУ Представници градских власти у Београду данас нису желели да одговоре на питање зашто се њихов лого налази на списку донатора и пријатеља "Одбора", док у Градском саобраћајном предузећу кажу да је њихов однос са овом организацијом - комерцијалан. - Нису имали нашу сагласност да на свој сајт каче лого ГСП - каже Жељко Милковић, генерални директор. - Са њима до сада нисмо радили. Једино имамо заказану комерцијалну вожњу за 23. април од хотела "Метропол" до Музеја "25. мај", која ће бити наплаћена по редовном ценовнику.

Тачи је планирао да дође на конференцију "ЕУ интеграција западног Балкана: можемо боље заједно" коју организује Омладински одбор за образовање, који је данас повукао позив. На листи "донатора, спонзора и пријатеља" ове организације осим неких страних амбасада и познатијих НВО, налазе се и бројни државне институције. Ту су Министарство спорта и омладине, Град Београд, Тужилаштво за ратне злочине, Туристичка организација Србије, ГСП Београд, Агенција за борбу против корупције.

Ипак, у већини ових институција кажу да су са "Омладинским одбором" сарађивали на неким ранијим пројектима који немају везе са доласком Тачија и да нису ни знали да се налазе на листи донатора и пријатеља.

У Министарству омладине и спорта су изненађени што су се нашли на листи а, како кажу, та организација је 2014. од њих добила део средстава за пројекат који нема никакве везе са скупом на који је позван Тачи:

- Сарађујемо са око 400 омладинских организација, а финансирамо их искључиво програмски и под веома строгим условима. Не постоји никаква шанса да бисмо имали било какве везе са догађајем на који би требало да дође Тачи.

И у Агенцији за борбу против корупције објашњавају да су са "Одбором" сарађивали једино на програму "Млади против корупције" који је подржала Амбасада Норвешке.

- Нити су нас питали да ставе наш лого на сајт, нити смо ми знали да смо на списку пријатеља - кажу у Агенцији.

Чланови "Одбора" организовали су и програм "Регионалне студијске посете" који је обухватао и обилазак Тужилаштва за ратне злочине, што је како објашњавају у овој институцији, једина њихова веза са овом организацијом.

